**Magnus Andersen** (født 28. november 1857 i Larvik, død 9. juli 1938) var en norsk sjøoffiser, embedsmann og pressemann. Han var blant annet Norges første sjøfartsdirektør 1903–1911, og grunnlegger av avisen *Dagens Næringsliv*.

Han dro til sjøs i femtenårsalderen, og arbeidet seg opp fra dekksgutt til førstestyrmann i løpet av fire år. Sommeren 1880 ble Andersen kaptein på skonnerten «Ludvig».

Den første atlanterhavskrysningen
---------------------------------

Andersen kom i offentlighetens søkelys for første gang i 1886, da han bekjentgjorde sine planer om å føre en åpen sjekte fra Kristiania (Oslo) over Atlanterhavet til New York. Sjekten het «Ocean», og var bygget noen år tidligere ved Sunnes Baadudsalg i Arendal. En rekke norske aviser anbefalte i mai 1886 publikum å ta båten i øyesyn ved båthuset på Vippetangen nedenfor Akershus festning i tiden frem til den fastsatte avseilingsdatoen. Det kostet 20 øre for voksne og 10 øre for barn å slippe inn for å se sjekten. Andersen var ikke alene om seilasen; med seg hadde han en styrmann fra Risør ved navn Christen Christensen. Andersen og Christensen var henholdsvis 28 og 29 år da overfarten startet.

Ifølge Dagbladet-artikkelen som stod på trykk før reisen begynte, hadde sjekten plass til proviant og vann for 50–60 dager. «Ocean» var til havs i 60 dager, og gikk rundt to ganger, før Andersen og Christensen til slutt lot seg fiske opp av et skip som passerte.

Engasjement for sjømennenes kår
-------------------------------

Etter denne turen begynte Andersen å arbeide for sjøfolks interesser, og han ble bestyrer av det nyopprettede sjømannshjemmet i New York. Andersen ble i denne stillingen i to år.

Pressemann
----------

I 1890 startet han avisen *Norges Sjøfartstidende* (den senere *Dagens Næringsliv*). Han var samtidig sekretær i Skipsførerforbundet og korrespondent for *New York Herald*.

Den andre atlanterhavskrysningen
--------------------------------

Redaktør for *Norges Sjøfartstidende*, senere sjøfartsdirektør Magnus Andersen, seilte «Viking» til Chicago.
Andersen dro til sjøs igjen i 1893 med «Viking», en kopi av Gokstadskipet. Denne seilte han fra Kristiania til verdensutstillingen i Chicago, der de feiret Columbus' oppdagelse av Amerika. Gjennom denne turen ønsket Andersen å sette fokus på Leiv Eiriksson kryssing av Atlanterhavet, noe han også lykkes med i det han fikk en hjertelig velkomst i Chicago.

Senere stillinger
-----------------

Han gikk av som redaktør for *Norges Sjøfartstidende* i 1894, og startet deretter *GÅ PÅ*, et ukeblad for sjømenn. Fra 1896 til 1901 drev Andersen eksport- og importforretning, samtidig som han drev sjøfartsavisen *Kysten*. Andersen ble utnevnt til sjøfartsdirektør i 1903, i det nyopprettede Sjøfartskontoret. Han var tidvis kontroversiell i stillingen, og gikk av i 1911, da over på ventelønn. I 1913 ble han mønstringssjef i Kristiania, noe han var til han gikk av for aldersgrensen i 1927.

Forfatter, redaktør og forlegger
--------------------------------

Andersen fikk utgitt flere bøker, blant annet to om atlanterhavsferdene sine og en større selvbiografi i 1932.

### Bibliografi

* 1887: *Sjægten Oceans Reise paa Atlanterhavet Sommeren 1886 : samt nogle Ord om Skibsbaades Udstyr*, P.L. Mallings Boghandels Forlag
* 1901: *Album "Kystens Mænd" 1901 : Billeder og Biografier fra Bladet "Kysten"*, A/S "Kysten"s Forlag
* 1912: *Norges første sjøfartsdirektør : ansættelse, virksomhet, entledigelse*, Feilberg & Landmark
* 1932: *70 års tilbakeblikk på mitt virke på sjø og i land*, Magnus Andersens Forlag
* 1933 : *Skoleskibet Sørlandet's utstillingstokt til verdensutstillingen "A century of progress", Chicago* (særtrykk fra Norges Handels og Sjøfartstidende)

Referanser
----------

1. 1 2   Store norske leksikon, Store norske leksikon-ID Magnus\_Andersen, snl.no, besøkt 15. mai 2023[Hentet fra Wikidata]
2. ↑   Folketellingen i Norge i 1910, www.digitalarkivet.no[Hentet fra Wikidata]
3. 1 2   Nationen, utgitt 11. juli 1938[Hentet fra Wikidata]
4. ↑   Dagbladet, utgitt 11. juli 1938[Hentet fra Wikidata]
5. ↑   Virtual International Authority File, viaf.org, VIAF-ID 34136579, besøkt 15. mai 2023[Hentet fra Wikidata]
6. 1 2 3 4 5  «Magnus Andersen død». *Dagbladet*, 11. juli 1938.
7. 1 2 3  «Sjægten, som skal i Atlanterhavsfart». *Dagbladet*. Kristiania. 19. mai 1886.
8. 1 2  «Reise i Sjægte over Atlanterhavet.». *Fredrikshalds Tilskuer*. Halden. 20. mai 1886.
9. 1 2 3 4  «Atlanterhavssjægten "Ocean"». *Romsdals Amtstidende*. Kristiansund. 20. mai 1886.
10. ↑  Andersen, Magnus (1887). *Sjægten Oceans Reise paa Atlanterhavet Sommeren 1886*. Kristiania: Malling.
11. ↑  *Album "Kystens Mænd"*. Kristiania: Kysten. 1901.
12. ↑  Andersen, Magnus (1912). *Norges første sjøfartsdirektør*. Kristiania: I kommission hos Feilberg & Landmark.
13. ↑  Andersen, Magnus (1932). *70 års tilbakeblikk på mitt virke på sjø og i land*. Oslo: Andersen.
14. ↑  Andersen, Magnus (1933). *Skoleskibet Sørlandet's utstillingstokt til verdensutstillingen "A century of progress", Chicago*. Oslo.

Eksterne lenker
---------------

* (no) Magnus Andersen (redaktør) på NLIs Lokalhistoriewiki.

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Norsk biografisk leksikon **·** Lokalhistoriewiki **·** Historisk befolkningsregister **·** BIBSYS **·** Geni **·** VIAF **·** LCCN **·** ISNI
 |